Sofinancirali bodo nakup gradbenih parcel
Brežiška občina spodbuja podjetništvo

V občini Brežice so objavili razpis, s katerim želijo pridobiti nove vlagatelje za nakup gradbenih parcel v poslovnih conah – Brezina in Dobova. Tem podjetnikom občina obljublja pomoč pri nakupu zemljišč, za katera lahko pridobijo celo do 40% kupnine.

V brežiški občini si prizadevajo, da bi njihove poslovne cone le oživele, saj že nekaj časa čakajo na nove vlagatelje. Ker ti ne pridejo kar tako, so se odločili, da jih privabijo z ugodnejšimi cenami in drugimi spodbudami, tudi s sofinanciranjem nakupa zemljišč. Zato je občina zdaj objavila razpis, s katerim želi privabiti nove vlagatelje za nakup teh zemljišč. Ta je bil pripravljen na podlagi Pravilnika o dodeljevanju pomoči za spodbujanje razvoja gospodarstva na območju industrijskih in obrtno poslovnih con v občini Brežice, nanj pa se do porabe sredstev lahko prijavijo podjetja, ki lahko pridobijo do 40% sredstev sofinanciranja za nakup teh zemljišč v poslovnih conah, kjer je lastnica občina.

Razpis je namenjen mikro, malim in srednjim podjetjem pavi župan brežiške občine Ivan Molan in dodaja: »Že same cene teh zemljišč, ki so komunalno opremljena, so zelo ugodne, okoli 20 evrov za kvadratni meter. S tem, da bomo v proračunu namenili dodatno še 100 tisoč evrov za sofinanciranje nakupa zemljišč za podjetja, ki bodo, vsaj tako upamo, ustvarila tudi dodatna nova delovna mesta. Seveda bo to sofinanciranje odvisno od števila delovnih mest, tako da bodo lahko podjetniki dobil popust od 10% do 40%.« Ugodnosti za nakup bodo veljale tako v industrijski poslovni coni Brezna kot tudi v poslovni coni Dobova, obe ležita ob železniški progi, ki jo bodo letos še razširili. Župan o tem pove: »V poslovni coni Dobova bomo v letošnjem letu izvedli še dodatno komunalno opremljanje. Tam je tudi predvidena pridobitev petih novih parcel po 2500 kvadratov, kar pomeni, da bodo te bolj primerne za manjše podjetnike.« Na občini zatrjujejo, da so se prvi interesenti za nakup pri njih že oglasili. Upajo pa, da jih bo še več in bodo vse parcele v poslovnih conah čim prej prodane.

V brežiški občini tudi sicer zagotavljajo sredstva za pomoč podjetnikom, v letu 2014 pa so sprejeli tudi Občinski prostorski načrt, ki omogoča razvoj podjetniških dejavnosti. Brežiški podjetniki in obrtniki te poteze občine pozdravljajo. Po mnenju predsednika Obrtno podjetniške zbornice Brežice Janka Hrastovška je občina v zadnjih letih kar precej naredila za razvoj podjetništva. Hrastovšek to takole obrazloži: »Mislim, da občina dela kar dosti v prid nam obrtnikom in podjetnikom. Potrebno pa bo uredit še, to je seveda v pristojnosti države, da se odpravijo te administrativne težave pri odprtju podjetij in pridobivanju papirjev. To je treba še doreč in tudi omilit, tako da bomo lažje in hitreje prišli do dokumentov za opravljanje dejavnosti.«
V Brežicah pa se lahko pohvalijo, da so zelo hitro oddali v najem hale v Slovenski vasi, ki jih je imelo pred tem v lasti Ministrstvo za obrambo. Te so zdaj že vse oddane v najem, kmalu pa bodo na zemljiščih, ki so zdaj v lasti občine, porušili še nekaj manjših objektov in s tem tam kmalu pridobili še nove površine za podjetnike. 

Za MMC Goran Rovan
